Woord-Skatte Gemyn op Tsumeb: BASIS VIR BLYWENDE BLYDSKAP
Vrydag, 06 September 2013
- my naam in die Boek van die Lewe.
Wat maak jou regtig bly? Daar is seker baie dinge .... goeie vleispryse, oorvloedige reën, as almal in die huis gesond is, suksesse op skool, romanse....daardie matriekafskeidrok... Ons lees in Lukas 10:17-20 van 'n groep dissipels wat vol blydskap teruggekom het van 'n sendinguitreik. Jesus het 72 dissipels twee-twee uitgestuur om te preek, siekes gesond te maak en duiwels uit te dryf. Nou lyk dit of hulle sending baie suksesvol was en hulle gesag selfs deur demone erken is, en hulle was uiteraard baie bly. (17) En daar was niks verkeerd mee nie, maar dan herinner Jesus hulle net aan 'n nog groter rede vir blydskap. Dis asof Jesus 'n bietjie koue water op hulle uitbundigheid gooi om hulle 'n dieper vaster waarheid te leer. (20) "...maar wees veral bly omdat julle name in die hemel opgeskryf is."
Daar is een groot uitstaande feit wat die groot praktiese bron of rede van blydskap in ons lewens moet wees :
MY NAAM IS IN DIE BOEK VAN DIE LEWE!
As jou naam in die hemel opgeskryf is, dan beteken dit God ken jou, Jesus is jou Verlosser en jy is vir seker 'n erfgenaam van die Ewige Lewe. Die Bybel praat van 'n Boek van God waarin name opgeskryf is. Reeds in die Ou Testament. Moses verwys daarna, as hy pleit vir die volk. (Eksodus 32:32. Sien ook Daniël 12:1) Hierdie boek bevat die name van die diegene wat gered is! Dis dié een plek waar dit regtig saakmaak dat my naam daarin staan. In Openbaring word hierdie boek genoem, die boek van die lewe. In Openbaring 20:11-15 kry ons 'n baie duidelike beskrywing van hoe belangrik hierdie boek is en hoe noodsaaklik dit is dat jou naam daarin moet staan. Stel jouself voor 'n ontelbare skare mense, almal wat geleef het.... vergader voor die groot Wit Troon van God; dan word die boeke oopgemaak, die name word afgelees, dis tyd vir die finale afrekening ...
Toe het ek 'n groot wit troon gesien en die Een wat daarop sit. Die aarde en die hemel het voor Hom padgegee, en daar was nie meer plek vir hulle nie.
Ek het die dooies, groot en klein, voor die troon sien staan, en die boeke is oopgemaak. Daar is ook 'n ander boek oopgemaak, dit is die boek van die lewe. Die dooies is toe geoordeel volgens wat daar in die boeke geskrywe staan oor alles wat hulle gedoen het.
Daar is een blydskap wat alle ander blydskappe laat verdof en in die skaduwee stel. Dis die blydskap van elkeen wat weet, my naam is in die boek van die lewe. Daar is baie vreugdes wat ons beleef, ook goeie vreugdes, waarmee niks fout is nie, maar hulle sal alles verby gaan. Dis kortstondig van aard. Daar is een vreugde wat tot in alle ewigheid sal voortduur - as my naam in die boek van die lewe is. Hier op aarde verskyn jou naam op baie plekke : doop- en lidmaat registers, huweliksregisters, diplomas, grade, bekers, trofeë... dis goed en wel, maar verskyn jou naam in die boek van die lewe? In daardie groot dag sal al die inskrywings van min betekenis wees. Net een ding maak saak : is jou naam in God se boek? Alle die mooi woorde op grafstene en gedenkmure sal betekenisloos wees, net een ding tel punte : is my naam in God se boek?
Moenie die risiko loop vir die grootste teleurstelling denkbaar nie!
Maak seker! Selfs hier op aarde veroorsaak dit groot teleurstelling as jou naam nie op 'n lys is waar jy dit verwag nie. (die lys van matriekuitslae, 'n vliegtuig se passasierslys ens.) Kan jy jou indink aan die skrikwekkende verbystering en ontnugtering van baie op daardie groot laaste dag?
Daar is een blydskap wat alle hartsere klein laat lyk. As my naam in die boek van die lewe staan, is ek 'n ewige wenner, al verloor ek ook alles hier op aarde: my besittings, my vriende, my gesin, my aansien, ja selfs ook my lewe. (dis nie iets wat mens sommer ligtelik moet sê nie, maar maak bietjie seker of jy dit regtig kan sê...) Om my naam in die boek van die lewe te hê is alles. Dit maak my 'n geseënde al moet ek ook onreg of pyn verduur.
Hierdie woorde van Jesus dra 'n dubbele boodskap. 'n Boodskap vir die onbekeerdes en 'n boodskap vir sy kinders!
~ Vir die onbekeerde sê dit: Al jou blydskap wat jy nou beleef is tydelik en tevergeefs. Jy is bly oor al jou geld - daar kom 'n dag wanneer dit geen waarde sal hê nie. Watter vreugde kan geld en eiendom my bring as ek in die hel brand? Jy is bly oor al jou mag en invloed en belangrikheid - watter verskil gaan dit maak as jy 'n ewigheid sonder God ingaan?
~ Vir God se kinders sê dit : Ons ware blydskap lê in die sekerheid en vastigheid van ons verlossing. Ons vergeet dit so maklik en dan lei dit daartoe dat ons depressief en neerslagtig raak. Laat ons weer mooi dink wat hier gebeur het. Die dissipels is opgewonde en bly omdat hulle suksesvol was in die Here se werk, hulle het gevoel dat hulle darem iets positief bereik het. Hulle gesag is immers selfs deur die bose erken. Jesus sê as't ware, ja dis goed, maar onthou daar is 'n baie groter rede om bly te wees...
Jy sien, ook as kind van God is ons suksesse, ons prestasies, ons nuttigheid, ons emosies wisselvallig! As ons ons blydskap daarop bou, gaan ons blydskap ook wisselvallig wees. Daar is egter een standvastige onwankelbare rede vir blydskap - die vastigheid van ons verlossing deur die bloed van Jesus m.a.w. die feit dat my naam in die boek van die lewe opgeskryf is op grond van sy soenverdienste aan die kruis. Dit bly waar, al... is ek nie altyd so suksesvol nie, is my omstandighede nie so aangenaam nie, voel ek nie so nuttig nie. Ja, al is my eie emosies onstabiel en stormagtig kan dit nie my naam uit die boek van die lewe wegneem nie. Kind van God onthou dit! Waarop kom dit neer? Die feit van die sekerheid van ons verlossing deur Jesus op grond van sy genoegsame offer, moet voortdurend die bron van 'n onuitspreeklike blydskap in ons lewens wees - in alle omstandighede! Nou reeds! Luister hoe pragtig stel 1 Petrus 1:8-9 dit : Hom (Jesus) het julle lief, al het julle Hom nie gesien nie. Deur in Hom te glo, al sien julle Hom nou nie, het julle reeds deel aan die saligheid wat die einddoel van julle geloof is. En dit vervul julle met 'n onuitspreeklike en heerlike blydskap.
Kind van God, mag jy vandag en vorentoe volkome blydskap beleef (al is dit met 'n traan in die oog), omdat jy weet dat jou naam onuitwisbaar in die boek van die lewe geskryf is!